**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.02.2018, ora 08.00 – 17.02.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 17.02.2018, ora 07.00**

**RÂURI**

**Debitele au fost, în general, staționare**, exceptând cursurile inferioare ale Someșului, Timișului, Oltului, Vedei, Argeșului și Ialomiței, unde au fost în creștere prin propagare. Pe râurile din bazinele: Barcău, Crișuri, Jiu, bazinele superioare și mijlocii ale Oltului, Vedei, Argeșului, Ialomiței și pe râurile din Dobrogea debitele au fost în scădere.

Se situează peste **COTELE DE ATENŢIE** râurile la staţiile hidrometrice: Crasna-Domăneşti (400+8)-jud. SM (sector îndiguit), Neajlov – Vadu Lat (150+10)-jud. GR.

În interval s-au situat peste **COTELE DE ATENŢIE** râurile la staţiile hidrometrice Glavacioc-Crovu (200+5)-jud. GR şi Călmățui-Cireșu(300+18)-jud. BR.

Formaţiunile de gheaţă (preponderent gheaţă la maluri, nǎboi, izolat pod de gheaţă) prezente pe râurile din centrul și estul ţării s-au menținut fără modificări importante.

Debitele se situează, în general, la valori peste mediile multianuale lunare, exceptând râurile din bazinele hidrografice: Tur, Someș, Barcău, Crişuri, Mureș, Bega, Timiș, Bârzava, Moravița, Caraș, Nera, Cerna, Putna, Prut, Bârlad, cursurile superioare ale Oltului, Moldovei și Siretului, bazinele mijlocii și inferioare ale Izei și Jiului, unde au valori cuprinse între 30-90% din acestea.

**Debitele vor fi relativ staţionare**, exceptând râurile din bazinele hidrografice: Barcău, Crișuri, Jiu, Olt, Vedea, Argeș, Ialomița, cursul mijlociu și inferior al Someșului, cursurile inferioare ale Crasnei, Begăi, Timișului și râurile din Dobrogea, unde vor fi în scădere.

Sunt posibile creşteri de niveluri şi debite pe unele râuri mici din sud-vestul țării, ca urmare a precipitaţiilor prognozate şi cedării apei din stratul de zăpadă.

Se vor mai situa peste **COTELE DE ATENŢIE** râul Neajlov la s.h.Vadu Lat (150+15)-jud. GR şi Crasna-Domăneşti (400)-jud. SM (sector îndiguit).

Formaţiunile de gheaţă (preponderent gheaţă la maluri, nǎboi, izolat pod de gheaţă) prezente pe râurile din centrul și estul ţării se vor menține fără modificări importante.

**DUNĂRE**

**Debitul la intrarea în ţară (secţiunea Baziaş) în intervalul 16.02.2018 – 17.02.2018 a fost în scădere, având valoarea de 6900 m3/s**, peste media multianuală a lunii februarie (5300 m3/s).

În aval de Porţile de Fier, debitele au fost în scădere pe sectorul Gruia – Oltenița și în creștere pe sectorul Călărași – Tulcea.

**Debitul la intrarea în ţară (secţiunea Baziaş) va fi în scădere (6700 m3/s).**

În aval de Porţile de Fier, debitele vor fi în scădere pe sectorul Gruia – Călărași, staţionare pe sectorul Cernavodă – Hârşova și în creștere pe sectorul Vadu Oii – Tulcea.

**2.** **Situaţia meteorologică în intervalul 16.02.2018, ora 08.00 – 17.02.2018, ora 06.00**

**ÎN ŢARĂ**

Vremea s-a încălzit față de ziua precedentă. Cerul a fost mai mult noros în jumătatea de nord a țării și a prezentat înnorări temporare în restul teritoriului. S-au semnalat precipitații slabe, mai ales sub formă de ninsoare în Maramureș și pe arii restrânse în jumătatea nordică a Moldovei, precum și în Munții Apuseni și în Carpații Orientali și mixte, local, în Transilvania și în nordul Crișanei. Vântul a suflat slab și moderat, cu ușoare intensificări pe crestele montane. La ora 20 stratul de zăpadă măsurat avea grosimi de până la 169 cm la munte - în Masivul Făgăraș, în Moldova (de până la 20 cm), local în Transilvania (de până la 23 cm), în Maramureș (de până la 11 cm) și în nordul Munteniei (de până la 10 cm). Temperaturile maxime s-au încadrat între 0 grade la Darabani și 10 grade la Drobeta Turnu Severin, Băile Herculane, Giurgiu, Bechet, Moldova Nouă și Turnu Măgurele. Izolat în zonele joase de relief s-a semnalat ceață. La ora 06.00 se înregistrau valori termice cuprinse între -5 grade la Câmpina și Câmpulung Muscel și 4 grade la Calafat.

***Observații:*** *de ieri de la ora 06.00 au fost în vigoare 5 atenționări cod galben pentru fenomene meteorologice periculoase imediate, emise după cum urmează: 3 de SRPV Timișoara și 2 de SRPV Constanța.*

**LA BUCUREŞTI**

Vremea s-a încălzit față de ziua precedentă și a devenit mai caldă decât în mod normal pentru această dată. Cerul a fost temporar noros, iar vântul a suflat slab până la moderat. Temperatura maximă a fost de 8 grade la Afumați și Băneasa și de 9 grade la Filaret. La ora 06.00 se înregistrau -3 grade la stația meteo Băneasa, -1 grad la Afumați și 2 grade la Filaret.

**3. Prognoza meteorologică în intervalul 17.02.2018, ora 08.00 – 18.02.2018, ora 08.00**

**ÎN ŢARĂ**

Valorile termice vor fi ușor mai ridicate decât mediile climatologice specifice acestei perioade în regiunile sud-vestice și sudice și apropiate de acestea în restul teritoriului. Ziua, cerul va fi temporar noros și doar izolat, cu precădere în zona Carpaților Orientali, va ninge slab. În cursul nopții nebulozitatea se va accentua treptat în toată țara și pe arii relativ extinse vor fi precipitații slabe în vest, în centru, în nord, precum și în zonele de deal și de munte din rest. Acestea vor fi sub formă de ninsoare în zona montană, în Maramureș, Transilvania și Moldova, mixte în Crișana, nordul Olteniei și al Munteniei și predominant sub formă de ploaie în Banat. Vor fi condiții de polei sau ghețuș. Vântul va sufla slab și moderat, cu unele intensificări în a doua parte a intervalului în zona Munților Banatului și în Carpații Meridionali. Temperaturile maxime se vor încadra între 1 și 11 grade, iar cele minime, în general, între -8 și 2 grade. Izolat va fi ceață.

**LA BUCUREŞTI**

Regimul termic va fi caracterizat de valori ușor mai ridicate decât cele normale pentru această dată. Cerul, variabil pe parcursul zilei, se va înnora treptat din orele serii. Vântul va sufla în general slab. Temperatura maximă va fi de 8...9 grade, iar cea minimă de -1...0 grade.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 16 februarie 2018 ora 20 – 17 februarie 2018 ora 20.00**

**Starea vremii şi evoluţia stratului de zăpadă în ultimele 24 de ore:**

Vremea a fost apropiată de normalul termic al perioadei. Cerul a fost mai mult noros în prima parte a intervalului, apoi a devenit variabil. Vântul a suflat slab la moderat, cu unele intensificări izolate. Local s-a semnalat ceaţă, asociată izolat şi cu depunere de chiciură. Stratul de zăpadă a scăzut cu 1...3 cm în toată zona monitorizată, iar la ora 14 măsura: 170 cm la Bâlea-Lac, 128 cm la Vârful Omu, 72 cm la Sinaia, 49 cm la Predeal şi 39 cm la Fundata.

**Evoluţia vremii în intervalul 16.02.2018 ORA 20 – 17.02.2018 ORA 20.00:**

Vremea va fi apropiată de normalul termic al perioadei. Cerul va fi variabil, temporar noros şi izolat mai poate ninge slab în cursul nopţii. Vântul va sufla slab la moderat, cu intensificări izolate în zonele înalte. Local se va semnala ceaţă, asociată izolat şi cu depunere de chiciură.

**Peste 1800 m:** temperaturi minime: -12 la -9 gr.C; temperaturi maxime: -6 la -4 gr.C;

**Sub 1800 m:** temperaturi minime: -9 la -3 gr.C; temperaturi maxime: -4 la 0 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC ÎNSEMNAT (3)**

La suprafaţă se găseşte un strat de zăpadă proaspătă, uşoară şi uscată, de tip pulver, fără coeziune între cristalele componente, de 10-15 cm (mai mare pe văi şi în zonele adăpostite), depusă peste plăcile de vânt mai vechi. Pe crestele din Bucegi sunt formate placi noi de vânt, iar în zonele adăpostite sunt acumulari mai mari de zăpadă. Vor fi posibile curgeri sau avalanşe spontane de suprafaţă. La supraîncărcări cu turişti sau schiori, pe pantele mai înclinate sau în zonele cu depozite mai însemnate de zăpadă, riscul declanşării avalanşelor rămâne însemnat.

**La altitudini mai mici de 1800 m:**

**În Bucegi: RISC ÎNSEMNAT (3)**

Stratul de zăpadă depus în ultimele trei zile este destul de însemnat, de peste 30...35 cm. Sub acesta, la altitudini spre 1800 m, se află plăci mai vechi, iar la altitudini joase stratul este relativ compact şi stabil. Acest strat este uşor compactat şi prezintă coeziune destul de slabă cu stratul aflat dedesubt. În aceste condiţii, datorită cantităţii mari de zăpadă existentă în stratul superior, sunt posibile curgeri sau avalanşe spontane pe versanţii înclinaţi, riscul fiind amplificat în condiţii de supraîncărcări cu turişti sau schiori.

**În Făgăraş: RISC MODERAT (2)**

Stratul de zăpadă recentă este mai redus, de circa 10 cm şi prezintă aderenţă destul de redusă la stratul preexistent. Sunt posibile curgeri superficiale sau avalanşe spontane de dimensiuni mici pe versanţii înclinaţi, riscul fiind amplificat în condiţii de supraîncărcări cu turişti sau schiori.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 15.02.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 15.02.2018-16.02.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**